अस पौड़ियां चढ़ियै बरांडे च पुज्जे। बरांडे दी इक चूका लक्कड़ी दियां कंधां खडेरियै इक कमरा बनाई दित्ता गेदा हा। कुड़ी सूहे फुल्लें आला बड्डा दोहरा पड़दा चुक्कियै अंदर बड़ी ओदे पिच्छें-पिच्छें अऊं बी। “...इत्थें, अऊं सौन्नी आं। तुस बी इत्थें गै सेई जाओ।” उन्न सूटकेस इक कुर्सी पर रक्खी दित्ता। ते अल्मारी चा साफ तौलिया ते नमां साबन कड्ढन लगी। इक नुक्करा निक्के नेह पलंगै पर मच्छरदानी लग्गी दी ही। कच्छ गै ड्रेसिंग टेबल पेदा हा ते कन्ने कताबें आली अल्मारी, जनेह् कमरे हर जगह कुड़ियें दे होस्टलें च हुंदे न। उस कुड़ी नै झट दूई अल्मारी चा चादर ते कंबल कड्ढियै भुञां बिछे दे बदरंग कालीनै उप्पर बछैन पाया ते पलंगै पर नमीं चादर बछाइयै सच्छरदानी दे लड़ सुट्टी दित्ते।